Hlina, Alojz, poslanec NR SR (2013-09-06):
Ja hovorím o tomto zákone, ktorý prejednávame. Nechápem, však to ustanovenie § 69 je z toho zákona, ktorý prejednávame. (Reakcia navrhovateľa.) Ja nehovorím o technickej spôsobilosti, ja hovorím o tom, že ak je niekto podľa § 69 oprávnený kontrolovať technický stav vozidla, tak dajte výnimku, pokiaľ sa to týka vozidiel J&T a hotovo. Veď však to hovorím. (Reakcia navrhovateľa.) Nie, hovorím veľmi dobre. Pokračujem, ďalej je tam ustanovenie § 72, že policajt je oprávnený zobrať ten techničák, čo sa teda toľkokrát deje. Znova navrhujem, pán minister: Doplňte tam, že to neplatí pre vozidlá J&T. Paragraf 112 hovorí, že ministerstvo dopravy posiela polícii pri udelení typového schválenia vozidla údaje. To je presne to, čo ja namietam. Viete, prostriedok verejnej hromadnej dopravy nie je bránička na maštali, ktorú keď vám ju kravička ohne, tak si ju večer dozvarujete, poniektorí aj sami. Bolek Polívka bez prilby dokonca to urobí. Prosím vás, to je prostriedok verejnej hromadnej prepravy, vozí ľudí. Čiže musí prejsť niečím. To nemôžete dozvarovať večer, to znamená, musí to mať nejakú certifikáciu, musí to mať nejaký prototyp, musí to mať nejakú typovú skúšku, vidíte, tu som sa dočítal, musí to ministerstvo dopravy mať, musí to poslať vám, aby sme vedeli, čo nám po tých cestách jazdí a vozí ľudí. Znova navrhujem, nech to neplatí pre J&T. Potom je tam § 137, ja sa teda pokúšam, však ma prípadne opravte, o tie zákony, aby obsiahli skutočnosti. Paragraf 137 hovorí o zodpovednosti za porušenie povinnosti podľa tohto zákona (ods. 2 písm. n) vedenie vozidla, ktoré nebolo schválené na prevádzku cestnej premávky). To bude mimoriadne zaujímavé, pokiaľ sa to bude riešiť, pokiaľ sa to bude šetriť, či tie autobusy mohli jazdiť, či sa mohli večer dozvarovať do nosných konštrukcií, či sa mohla točňa, to je to, čo keď má 18 metrov, v strede to má točňu, ktorá praskala, na kolene zvárať, v dielni zvárať. Na to treba nejakú dokumentáciu, to nemôžete urobiť tak, že idete to tam dozvarovať, to nie je bránička. To sa opakujem. Tak to bude možno v tom šetrení zaujímavé zistiť. A budem končiť, vážení, však hovorím, robím, pomáham vám, však koniec koncov to schválite vy, hej? Paragraf 140 Výnimky. To milujú slabé štáty, ktoré dokážu ovládnuť niektorí ľudia. Tak oni milujú výnimky. To je úplne radosť. Tam by bolo potrebné teda povedať, že niekto môže všetko. A tam je uvedené, udeliť ich možno v mimoriadnych a odôvodnených prípadoch. No a sa tuná zastavím a potom skončím. Dobre? Výnimka môže teda aj na tú cestnú premávku, aj na niektoré tie ustanovenia byť v odôvodnených prípadoch, tak tam si dajte, pre J&T v hocijakých prípadoch, za predpokladu, že sa tým neohrozí bezpečnosť cestnej premávky. Viete, toto tým chcem povedať. Čiže možno autobusy z J&T môžu zvárať večer. Ja neviem, čo všetko môžu robiť. Môžu jazdiť na euro, jednotkový motor, ja neviem, čo všetko môžu robiť, aby chlapcom to vyšlo. To je úplne v poriadku, keď teda máte ten pocit, ale nedovoľuje vám ten zákon obísť predpoklad, že sa tým neohrozí bezpečnosť cestnej premávky. A toto bude možno zlomový bod, či sa aj do toho pustíte alebo nie, či prípadne pre potreby niekoho vyradíte túto dosť, by som povedal, silnú podmienku, že niekto môže všetko, aj keby sa tým ohrozila bezpečnosť cestnej premávky, lebo, a tým končím, dochádza v súčasnej dobe ku konaniu, kde sa ohrozuje bezpečnosť cestnej premávky ľudí, ktorí cestujú prostriedkami verejnej hromadnej dopravy, prípadne pánov poslancov k tomu vyzvem. Viete, to je tak mŕtva vec, o ktorej sa nepíše, nehovorí, ja ťažkú robotu robím, že do megafónu na Zochovej to hlásim ľuďom, lebo ja cítim takú povinnosť vnútornú tých ľudí informovať o tom, že sú vystavení riziku. Tak ich chodím informovať. Prípadne, keď dneska skončím, idem tiež, môžete sa pridať, prípadne na Zochovu. Naozaj je potrebné, aby ľudia vedeli, že ich niekto vystavil tomu riziku, tak vás poprosím, prípadne ak by niekto chcel, tak sa pridajte, aby sme ľudom povedali, že sú tu ľudia, existujú tu ľudia, ktorí boli schopní pre potreby niekoho ich vydať do rizika. Ďakujem.